
VISAGINO SAVIVALDYBĖS ADMINISTRACIJOS
DIREKTORIUS

ĮSAKYMAS
DĖL INFORMACIJOS APIE PAŽEIDIMUS PAGAL LIETUVOS RESPUBLIKOS PRANEŠĖJŲ APSAUGOS ĮSTATYMĄ VISAGINO SAVIVALDYBĖS ADMINISTRACIJOJE IR JOS VALDYMO SRIČIAI PRIKLAUSANČIOSE ĮSTAIGOSE TEIKIMO TVARKOS APRAŠO PATVIRTINIMO

2021 m. birželio 9 d. Nr. ĮV-E-306
Visaginas


Vadovaudamasis Lietuvos Respublikos vietos savivaldos įstatymo 29 straipsnio 8 dalies 1 ir 2 punktais, Lietuvos Respublikos pranešėjų apsaugos įstatymo 16 straipsnio 1 ir 3 dalimis, atsižvelgdamas į Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašą, patvirtintą Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“:
1.	Tvirtinu Informacijos apie pažeidimus pagal Lietuvos Respublikos pranešėjų apsaugos įstatymą Visagino savivaldybės administracijoje ir jos valdymo sričiai priklausančiose įstaigose teikimo tvarkos aprašą (toliau – Aprašas) (pridedama).
2.	Suteikiu šioms Visagino savivaldybės administracijos valdymo sričiai priklausančioms įstaigoms teisę naudotis savivaldybės vidiniu kanalu:
2.1.	Visagino „Atgimimo“ gimnazija;
2.2.	Visagino „Verdenės“ gimnazija;
2.3.	Visagino Draugystės progimnazija;
2.4.	Visagino „Gerosios vilties“ progimnazija;
2.5.	Visagino „Žiburio“ pagrindinė mokykla;
2.6.	Visagino lopšelis-darželis „Auksinis gaidelis“ (Vaikystės pedagogikos centras);
2.7.	Visagino vaikų lopšelis-darželis „Auksinis raktelis“;
2.8.	Visagino vaikų lopšelis-darželis „Ąžuoliukas“;
2.9.	Visagino vaikų lopšelis-darželis „Gintarėlis“;
2.10.	Visagino vaikų lopšelis-darželis „Kūlverstukas“;
2.11.	Visagino kultūros centras;
2.12.	Visagino kūrybos ir menų akademija;
2.13.	Visagino rekreacijos paslaugų centras;
2.14.	Visagino socialinių paslaugų centras;
2.15.	Visagino šeimos ir vaiko gerovės centras;
2.16.	Visagino švietimo pagalbos tarnyba;
2.17.	Visagino viešoji biblioteka;
2.18.	Viešoji įstaiga Visagino edukacijų centras;
2.19.	Viešoji įstaiga Visagino krepšinio mokykla;
2.20.	Viešoji įstaiga Visagino sporto ir rekreacijos centras;
2.21.	Viešoji įstaiga Visagino ekonomikos plėtros agentūra;
2.22.	Viešoji įstaiga Visagino turizmo plėtros centras.
3.	Nurodau Vidaus administravimo ir informacinių technologijų skyriui:
3.1.	įdiegti Visagino savivaldybės administracijos vidinį informacijos apie pažeidimus teikimo kanalą, kuriuo būtų galima teikti informaciją apie pažeidimus;
3.2.	šį įsakymą paskelbti Teisės aktų registre ir Visagino savivaldybės interneto svetainėje.
4.	Skiriu Teisės, personalo ir civilinės metrikacijos skyrių vykdyti kompetentingo subjekto funkcijas ir užtikrinti Lietuvos Respublikos pranešėjų apsaugos įstatymo nuostatų įgyvendinimą.
5.	Pavedu:
5.1.	Teisės, personalo ir civilinės metrikacijos skyriui su šiuo įsakymu supažindinti skyrių vedėjus ir į struktūrinius padalinius neįeinančius valstybės tarnautojus naudojant Dokumentų ir įrašų dokumentų valdymo sistemą „Kontora“;
5.2.	skyrių vedėjams su šiuo įsakymu supažindinti pavaldžius valstybės tarnautojus ir darbuotojus, dirbančius pagal darbo sutartis, naudojant Dokumentų ir įrašų dokumentų valdymo sistemą „Kontora“ arba pasirašytinai;
5.3.	šio įsakymo 2 punkte išvardintų įstaigų vadovams su Aprašu supažindinti pavaldžius darbuotojus.



Administracijos direktorius	Virginijus Andrius Bukauskas

PATVIRTINTA
Visagino savivaldybės administracijos direktoriaus
2021 m. birželio 9 d. įsakymu Nr. ĮV-E-306


INFORMACIJOS APIE PAŽEIDIMUS PAGAL LIETUVOS RESPUBLIKOS PRANEŠĖJŲ APSAUGOS ĮSTATYMĄ VISAGINO SAVIVALDYBĖS ADMINISTRACIJOJE IR JOS VALDYMO SRIČIAI PRIKLAUSANČIOSE ĮSTAIGOSE TEIKIMO
TVARKOS APRAŠAS


I SKYRIUS
BENDROSIOS NUOSTATOS

1.	Informacijos pagal Lietuvos Respublikos pranešėjų apsaugos įstatymą teikimo tvarkos aprašas (toliau – Aprašas) nustato gautos informacijos apie Visagino savivaldybės administracijos (toliau – Savivaldybė) ir jos valdymo sričiai priklausančiose įstaigose (toliau kartu vadinami Savivaldybė) galimai rengiamus, daromus ar padarytus Lietuvos Respublikos pranešėjų apsaugos įstatymo (toliau – Įstatymas) 2 straipsnio 5 dalyje ir 3 straipsnio 2 dalyje nustatytus teisės pažeidimus (toliau – pažeidimai) pateikimo, priėmimo, vertinimo ir sprendimų priėmimo tvarką.
2.	Informacijos apie pažeidimus pateikimo pagrindai, aplinkybės, kurioms esant gali būti teikiama informacija apie pažeidimus, atlyginimo ir kompensavimo tvarka nustatyti Įstatyme ir Lietuvos Respublikos Vyriausybės 2018 m. lapkričio 14 d. nutarime Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – Vyriausybės nutarimas).
3.	Savivaldybėje gauti pranešimai apie pažeidimus priimami, registruojami, nagrinėjami, pranešėjų apsaugos priemonės užtikrinamos vadovaujantis Įstatymu, Vyriausybės nutarimu, šiuo Aprašu ir kitais teisės aktais.
4.	Aprašo nuostatos taikomos pranešimams apie pažeidimus, rengiamus, daromus ar padarytus po Įstatymo įsigaliojimo.
5.	Apraše vartojamos sąvokos:
5.1.	Pranešėjas – asmuo, kuris pateikia informaciją apie pažeidimą Savivaldybėje ar Savivaldybės įstaigoje, su kuria jį sieja ar siejo tarnybos ar darbo santykiai arba sutartiniai santykiai (konsultavimo, rangos, stažuotės, praktikos, savanorystės ir pan.), ir kurį kompetentinga institucija pripažįsta pranešėju.
5.2.	Kompetentingas subjektas – Visagino savivaldybės administracijos direktoriaus įsakymu paskirtas Visagino savivaldybės administracijos struktūrinis padalinys arba asmenų grupė, kuri administruoja vidinį informacijos apie pažeidimus teikimo kanalą, nagrinėja juo gautą informaciją apie pažeidimus, koordinuoja pranešėjų apsaugos ir pagalbos jiems pagal Įstatymą procesą.
5.3.	Visagino savivaldybės administracijos valdymo sričiai priklausančios įstaigos (toliau – Savivaldybės įstaigos) – įstaigos, priklausančios Savivaldybės valdymo sričiai, kurioms Visagino savivaldybės administracijos direktoriaus įsakymu suteikta teisė naudotis vidiniu kanalu.
5.4.	Pažeidimas – Savivaldybėje ar Savivaldybės įstaigoje galbūt rengiama, daroma ar padaryta nusikalstama veika, administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas, susijęs su Įstatymo 3 straipsnio 2 dalyje nurodytomis sritimis, ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos pranešėjas, teikiantis informaciją apie pažeidimą, sužino iš savo turimų ar turėtų tarnybos, darbo santykių arba sutartinių santykių su Savivaldybe ar Savivaldybės įstaiga.
5.5.	Pranešimas – Įstatyme ir šiame Apraše nustatytus formos reikalavimus atitinkantis kreipimasis į kompetentingą instituciją, kuriame pateikiama konkreti informacija apie pažeidimą, atitinkantį Įstatyme nustatytus požymius.
5.6.	Vidinis informacijos apie pažeidimus teikimo kanalas – Apraše nustatyta tvarka sukurta ir taikoma informacijos apie pažeidimus Savivaldybėje teikimo, tyrimo ir asmens informavimo procedūra.
5.7.	Kitos Apraše vartojamos sąvokos apibrėžtos Įstatyme ir Vyriausybės nutarime.

II SKYRIUS
INFORMACIJOS APIE PAŽEIDIMUS PATEIKIMAS IR REGISTRAVIMAS

6.	Pranešėjas turi teisę Savivaldybei pateikti informaciją:
6.1.	elektroniniu paštu praneseju.apsauga@visaginas.lt atsiųsdamas užpildytą Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ patvirtintą pranešimo apie pažeidimą  formą (Aprašo 1 priedas) arba laisvos formos pranešimą, kuriame turi nurodyti, kad teikia šį pranešimą vadovaudamasis Įstatymu, nurodyti jam žinomą informaciją apie konkrečias faktines pažeidimo aplinkybes, asmenį (-is), kuris rengiasi daryti pažeidimą, dalyvauja ar dalyvavo darant pažeidimą, sužinojimo apie pažeidimą datą, ar apie šį pažeidimą asmuo jau pranešė, jeigu pranešė, kam buvo pranešta, ar buvo gautas atsakymas, taip pat nurodyti savo vardą, pavardę, kontaktinius duomenis, asmens kodą, su Savivaldybe siejančius ar siejusius tarnybos, darbo santykius ar sutartinius santykius, gyvenamąją ir (ar) korespondencijos gavimo vietą arba elektroninio pašto adresą ir kitus duomenis ryšiui palaikyti. Jei įmanoma, prie pranešimo pridedami rašytiniai ar kitokie turimi duomenys apie pažeidimą;
6.2.	atsiųsdamas Aprašo nustatytą pranešimo apie pažeidimą formą (Aprašo 1 priedas) arba laisvos formos pranešimą, kuriame turi būti nurodyta Aprašo 6.1 papunktyje nustatyta informacija, paštu Visagino savivaldybės administracijai adresu: Parko g. 14, 31140 Visaginas. Siunčiant pranešimą paštu po adresato pavadinimu turi būti nurodoma žyma „KOMPETENTINGAM SUBJEKTUI ASMENIŠKAI“;
6.3.	tiesiogiai atvykęs į Savivaldybę pas kompetentingą subjektą adresų: Parko g. 14, 31140 Visaginas. Šiuo atveju žodžiu pateikiamus pranešimus priima kompetentingo subjekto atsakingi asmenys, užpildydami Aprašo nurodytą formą (Aprašo 1 priedas) su prierašu „Užpildyta pagal pareiškėjo žodžius“ ir pateikdami ją asmeniui pasirašyti.
7.	Pranešimas turi būti pateikiamas valstybine kalba ir įskaitomai. Nesilaikant šio reikalavimo informacija gali būti neregistruojama ir netiriama.
8.	Pranešimus priima ir užregistruoja kompetentingas subjektas. Siekiant užtikrinti asmens, pateikusio informaciją apie pažeidimą, ir su juo susijusių duomenų konfidencialumą, pranešimas ir jo duomenys registruojami Visagino savivaldybės administracijos dokumentų valdymo sistemoje „Kontora“, pažymint, kad informacija „konfidenciali“.
9.	Jei pranešimas apie pažeidimą Savivaldybėje buvo gautas kitu būdu, nei nurodyta Aprašo 6 punkte, jis Savivaldybės darbo reglamento nustatyta tvarka neregistruojamas ir nedelsiant, bet ne vėliau kaip kitą darbo dieną nuo šio pranešimo gavimo dienos, persiunčiamas Aprašo 6.1 papunktyje nurodytu elektroninio pašto adresu (jeigu pranešimas buvo gautas elektroniniu paštu) arba užklijuotame voke perduodamas kompetentingam subjektui (jeigu pranešimas buvo gautas raštu). Kitu, negu Aprašo 6.1 papunktyje nurodytu, elektroninio pašto adresu gauta ir persiųsta arba kompetentingam subjektui perduota informacija apie pažeidimą turi būti nedelsiant ištrinta iš šio elektroninio pašto adreso.
10.	Jeigu Savivaldybės darbo reglamento ar kitų teisės aktų nustatyta tvarka užregistravus asmens prašymą, pareiškimą ar skundą vėliau paaiškėja, kad jame pateikta informacija atitinka Aprašo 6.1 papunktyje nustatytą laisvos formos pranešimą apie pažeidimą, apie tai nedelsiant informuojamas kompetentingas subjektas. Šio punkto nustatyta tvarka registruotas prašymas, pareiškimas ar skundas, atitinkantis Aprašo 6.1 papunktyje nurodytas sąlygas, perduodamas kompetentingam subjektui, nedelsiant pašalinant prašymo, pareiškimo ar skundo ir jį pateikusio asmens duomenis iš registravimo sistemos, žurnalų ir kitų laikmenų, o jeigu prašymas, pareiškimas ar skundas buvo perduotas nagrinėti vykdytojui, ir iš to vykdytojo kompiuterio ar kitų laikmenų, taip pat sunaikinant pranešimo duomenų kopijas, jeigu tokios buvo darytos.
11.	Savivaldybėje gavus Lietuvos Respublikos prokuratūros persiųstą informaciją apie pažeidimą, kurio Lietuvos Respublikos prokuratūra neįgaliota tirti, kai Lietuvos Respublikos prokuratūra yra pripažinusi informaciją apie pažeidimą pateikusį asmenį pranešėju arba kai Lietuvos Respublikos prokuratūra nepripažino informaciją apie pažeidimą pateikusio asmens pranešėju ir informaciją apie pažeidimą persiuntė vadovaudamasi Įstatymu, gautas raštas ir jo priedai Savivaldybės vidinės komunikacijos sistemoje neregistruojami, neskenuojami ir neįkeliami. Šiame punkte nurodyti dokumentai nedelsiant, bet ne vėliau kaip kitą darbo dieną nuo informacijos gavimo dienos perduodami kompetentingam subjektui ir registruojami Aprašo 8 punkto nustatyta tvarka.
12.	Aprašo 6.1 papunktyje nurodytame elektroniniame pašte gauta ir išsiųsta informacija saugoma tris mėnesius nuo informacijos išsiuntimo ar gavimo dienos. Pasibaigus šiam terminui, informacija ištrinama iš šio pašto sistemos.
13.	Asmuo dėl pažeidimo kreipiasi tiesiogiai į Lietuvos Respublikos prokuratūrą, kai yra bent viena šių aplinkybių:
13.1.	pažeidimas turi esminę reikšmę viešajam interesui;
13.2.	būtina kuo skubiau užkirsti kelią pažeidimui ar jį nutraukti, nes gali atsirasti  didelė žala;
13.3.	vadovaujantys, su savivaldybe darbo arba tarnybos ar sutartiniais santykiais siejami asmenys patys galbūt daro ar yra padarę pažeidimus;
13.4.	informacija apie pažeidimą buvo pateikta per vidinį informacijos apie pažeidimus teikimo kanalą, tačiau atsakymas nebuvo gautas arba nebuvo imtasi veiksmų reaguojant į pateiktą informaciją, arba priemonės, kurių buvo imtasi, buvo neveiksmingos;
13.5.	yra pagrindas manyti, kad, pateikus informaciją apie pažeidimą Savivaldybės vidiniu informacijos apie pažeidimus teikimo kanalu, pranešėjo anonimiškumas ar asmens konfidencialumas gali būti neužtikrintas arba bus siekiama pažeidimą, apie kurį pranešta, nuslėpti;
13.6.	asmuo negali pasinaudoti vidiniu informacijos apie pažeidimus teikimo kanalu, nes jo su Savivaldybe nebesieja darbo, tarnybos ar kiti teisiniai santykiai;
13.7.	asmeniui tampa žinomi galbūt daromos ar padarytos nusikalstamos veikos požymiai.

III SKYRIUS
PATEIKTOS INFORMACIJOS APIE PAŽEIDIMĄ VERTINIMAS, TYRIMAS IR SPRENDIMŲ PRIĖMIMAS

14.	Kompetentingas subjektas ne vėliau kaip per 1 darbo dieną įvertina vidiniu informacijos apie pažeidimus teikimo kanalu asmens pateiktą ir užregistruotą pranešimą:
14.1.	ar informaciją apie pažeidimą pateikęs asmuo nėra anoniminis;
14.2.	ar Savivaldybė yra įgaliota tirti asmens pranešime pateiktą informaciją;
14.3.	ar asmuo pageidauja gauti pranešėjo statusą.
15.	Kompetentingas subjektas, įvertinęs vidiniu informacijos apie pažeidimus teikimo kanalu asmens pateiktą ir užregistruotą pranešimą, priima vieną šių sprendimų:
15.1.	nustatęs, kad asmuo pateikė Aprašo 1 priede nustatytos formos pranešimą arba laisvos formos pranešimą, kuriame yra Aprašo 6.1 papunktyje nurodyta informacija, – persiųsti pranešimą Lietuvos Respublikos prokuratūrai (nedelsiant, bet ne vėliau kaip per 2 darbo dienas nuo pranešimo gavimo dienos) klausimui dėl pranešėjo statuso asmeniui suteikimo spręsti ir, jeigu Savivaldybė yra įgaliota tirti asmens pranešime pateiktą informaciją, – nedelsiant nagrinėti pateiktą informaciją apie pažeidimą;
15.2.	nustatęs, kad asmuo pateikė Aprašo 1 priede nustatytos formos pranešimą arba laisvos formos pranešimą, kuriame yra Aprašo 6.1 papunktyje nurodyta informacija, o Savivaldybė neįgaliota tirti asmens pranešime pateiktos informacijos, – persiųsti pranešimą Lietuvos Respublikos prokuratūrai (nedelsiant, bet ne vėliau kaip per 2 darbo dienas nuo pranešimo gavimo dienos) klausimui dėl pranešėjo statuso asmeniui suteikimo spręsti ir sprendimo dėl informacijos apie pažeidimą nagrinėjimo priėmimui;
15.3.	nustatęs, kad pranešimas pateiktas anonimiškai arba asmuo nepageidauja gauti pranešėjo statuso, o informacijos apie pažeidimą turinys susijęs su Savivaldybės personalo galimais teisės aktų pažeidimais, – nagrinėti pateiktą informaciją apie pažeidimą, jeigu šiuos pažeidimus teisės aktų nustatyta tvarka įgaliota tirti Savivaldybė, arba persiųsti gautą informaciją apie pažeidimą institucijai, įgaliotai tirti tokią informaciją, jeigu šiuos pažeidimus teisės aktų nustatyta tvarka įgaliota tirti kita institucija;
15.4.	nenagrinėti gautos informacijos apie pažeidimą, kai:
15.4.1.	pranešimas grindžiamas akivaizdžiai tikrovės neatitinkančia informacija, informacija yra abstrakti, paremta informaciją pateikusio asmens bendrojo pobūdžio teiginiais ar asmenine nuomone, kurios neįmanoma patikrinti;
15.4.2.	asmuo, pateikęs informaciją apie pažeidimą, kreipiasi pakartotinai dėl tų pačių aplinkybių, kai prieš tai pateikta informacija apie pažeidimą buvo išnagrinėta ir dėl jos priimtas sprendimas;
15.4.3.	yra žinoma, kad informaciją apie pažeidimą priėmė ir nagrinėja kita institucija.
16.	Asmuo, pateikęs informaciją apie pažeidimą, apie Aprašo 15 punkte priimtą sprendimą informuojamas (išskyrus, kai pranešimas pateikiamas anonimiškai) raštu per 5 darbo dienas nuo informacijos gavimo.
17.	Kompetentingas subjektas, gavęs Aprašo 6 ir 11 punktuose nurodytą informaciją apie pažeidimą, organizuoja jo tyrimą vadovaudamasis teisės aktais, reglamentuojančiais kompetentingo subjekto ir Savivaldybės veiklą, taip pat teisės aktais, reglamentuojančiais nusikalstamų veikų, tarnybinių nusižengimų, darbo drausmės pažeidimų, tarnybinės etikos normų pažeidimų tyrimą. Kompetentingas subjektas prireikus turi teisę kreiptis (pateikiama nuasmeninta informacija) į Savivaldybės administracijos direktorių dėl tarnybinio patikrinimo komisijos sudarymo, darbo drausmės pažeidimo tyrimo arba kreiptis (pateikiama nuasmeninta informacija) į Savivaldybėje sudarytas tarnybinės etikos komisiją dėl galimai padaryto etikos pažeidimo tyrimo.
18.	Kompetentingas subjektas, baigus nagrinėti Aprašo 6 ir 11 punktuose nurodytą informaciją, nedelsdamas, bet ne vėliau kaip per 5 darbo dienas raštu informuoja:
18.1.	gavęs Aprašo 11 punkte nurodytą informaciją arba priėmęs Aprašo 15.1 papunktyje nurodytą sprendimą – Lietuvos Respublikos prokuratūrą apie nagrinėjimo rezultatus ir veiksmus, kurių buvo imtasi ar planuojama imtis, o jeigu Lietuvos Respublikos prokuratūra nepripažino Aprašo 11 punkte nurodytą informaciją apie pažeidimą pateikusio asmens pranešėju – ir informaciją apie pažeidimą pateikusį asmenį;
18.2.	priėmęs Aprašo 15.3 papunktyje nurodytą sprendimą – informaciją apie pažeidimą pateikusį asmenį (išskyrus, kai pranešimas pateikiamas anonimiškai), apie nagrinėjimo rezultatus ir veiksmus, kurių buvo imtasi ar planuojama imtis.

IV SKYRIUS
KONFIDENCIALUMO UŽTIKRINIMAS

19.	Kompetentingas subjektas užtikrina asmens, pateikusio informaciją apie pažeidimą, ir jo teikiamos informacijos konfidencialumą, išskyrus Įstatymo nustatytus atvejus.
20.	Jeigu asmuo pranešimą apie pažeidimą, atitinkantį Įstatymo nuostatas, pateikia nesilaikydamas Aprašo 6 punkto reikalavimų, kompetentingas subjektas užtikrina tokio asmens konfidencialumą nuo pranešimo gavimo Aprašo 9 ir 10 punktuose nustatyta tvarka kompetentingame subjekte dienos.
21.	Kompetentingas subjektas užtikrina, kad gauta informacija apie pažeidimą ir su tuo susiję duomenys būtų laikomi saugiai, ir kad su jais gali susipažinti tik tokią teisę turintys informaciją apie pažeidimą nagrinėjantys asmenys.
22.	Savivaldybės personalas, kuris pagal atliekamas funkcijas turi prieigą prie asmens, pateikusio informaciją apie pažeidimą, pateiktų duomenų arba gali sužinoti ją pateikusio asmens duomenis yra supažindinamas su atsakomybe už Įstatymo ir (ar) kitų teisės aktų nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (Aprašo 2 priedas) ir įsipareigoti neatskleisti tokios informacijos ar duomenų tretiesiems asmenims, pranešti kompetentingam subjektui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui.
23.	Savivaldybės personalas, kuriam pagal pareigas tapo žinomi asmens, pateikusio informaciją apie pažeidimą, asmens duomenys ir (ar) tokios informacijos turinys, privalo užtikrinti minėtos informacijos ir asmens duomenų konfidencialumą tiek tarnybos (darbo) metu, tiek po jo.
24.	Konfidencialumas užtikrinamas nepaisant gautos informacijos apie pažeidimą nagrinėjimo rezultatų. Konfidencialumo užtikrinti nebūtina, kai to raštu prašo asmuo, teikiantis informaciją apie pažeidimą, arba jei jo pateikta informacija yra žinomai melaginga.
25.	Susirašinėjimą, susijusį su gauta informacija apie pažeidimą, kuriai taikomi Įstatymo reikalavimai, vykdo kompetentingas subjektas (raštai rengiami ant kompetentingo subjekto padalinio blanko). Gaunami ir siunčiami raštai registruojami žurnale, kurį saugo kompetentingas subjektas.
26.	Siunčiant elektroniniu paštu Aprašo 25 punkte nurodytus raštus, siuntimui naudojamas Aprašo 6.1 papunktyje nurodytas elektroninis paštas. Siunčiant nurodytus raštus paštu, užklijuotas vokas įteikiamas Visagino savivaldybės administracijos Vidaus administravimo ir informacinių technologijų skyriui išsiųsti. Atsakymai į kompetentingo subjekto raštus, susijusius su Įstatymo įgyvendinimu, turi būti teikiami Aprašo 6.1 papunktyje nurodytu elektroniniu paštu arba paštu Visagino savivaldybės administracijos adresu: Parko g. 14, 31140 Visaginas, užklijuotame voke su žyma „KOMPETENTINGAM SUBJEKTUI ASMENIŠKAI“.
27.	Asmens, pateikusio informaciją apie pažeidimą, konfidencialumas turi būti užtikrinamas viešojo administravimo, tarnybinio (drausminio) nusižengimo tyrimo procedūrų ar administracinio arba baudžiamojo proceso metu tiek, kiek tai yra objektyviai įmanoma atsižvelgiant į pateiktus duomenis ir jų ryšį su šiuo pranešėju.

V SKYRIUS
BAIGIAMOSIOS NUOSTATOS

28.	Savivaldybės personalo pasirašyti konfidencialumo pasižadėjimai saugomi šio asmens byloje.
29.	Savivaldybės valdymo sričiai priklausančiose įstaigose vidiniai kanalai gali būti nediegiami, jei šių įstaigų ir įmonių darbuotojai gali naudotis Savivaldybės vidiniu kanalu. Galimybė naudotis vidiniu kanalu suteikiama Savivaldybės administracijos direktoriaus įsakymu.
30.	Dokumentai, susiję su Aprašo nuostatų įgyvendinimu, saugomi Savivaldybės dokumentacijos plane nustatytais terminais.
31.	Asmenys, įgyvendinantys Aprašo reikalavimus, už jų pažeidimus atsako teisės aktų nustatyta tvarka.

Informacijos apie pažeidimus pagal Lietuvos 
Respublikos pranešėjų apsaugos įstatymą Visagino 
savivaldybės administracijoje ir jos valdymo sričiai 
priklausančiose įstaigose teikimo tvarkos aprašo
1 priedas

(Pranešimo apie pažeidimą forma)

PRANEŠIMAS APIE PAŽEIDIMĄ

Nr. 	
(data)

	Asmens, pranešančio apie pažeidimą, duomenys

	Vardas, pavardė
	

	Asmens kodas
	

	Darbovietė (su įstaiga siejantys ar sieję tarnybos, darbo santykiai ar sutartiniai santykiai)
	

	Pareigos
	

	Informacija susisiekimui

	Telefonas (pastabos dėl susisiekimo)
	

	Asmeninis el. paštas arba gyvenamosios vietos adresas
	

	Informacija apie pažeidimą

	1. Apie kokį pažeidimą pranešate? Kokio pobūdžio tai pažeidimas?


	2. Kas padarė šį pažeidimą? Kokie galėjo būti pažeidimą darančio asmens motyvai?


	3. Pažeidimo padarymo vieta, laikas


	Duomenys apie pažeidimą padariusį asmenį ar asmenis

	Vardas, pavardė
	

	Darbovietė
	

	Pareigos
	

	4. Ar yra kitų asmenų, kurie dalyvavo ar galėjo dalyvauti darant pažeidimą? Jei taip, nurodykite, kas jie.


	5. Ar yra kitų pažeidimo liudininkų? Jei taip, pateikite jų kontaktinius duomenis.


	Duomenys apie pažeidimo liudininką ar liudininkus

	Vardas, pavardė
	

	Pareigos
	

	Darbovietė
	

	Telefonas
	

	El. paštas
	

	6. Kada pažeidimas buvo padarytas ir kada apie jį sužinojote arba jį pastebėjote?


	7. Kokius pažeidimą pagrindžiančius duomenis, galinčius padėti atlikti pažeidimo tyrimą, galėtumėte pateikti? Nurodykite pridedamus rašytinius ar kitus duomenis apie pažeidimą.


	8. Ar apie šį pažeidimą jau esate kam nors pranešęs? Jei pranešėte, kam pranešėte ir ar gavote atsakymą? Jei gavote atsakymą, nurodykite jo esmę.


	9. Papildomos pastabos ir komentarai.


	□ Patvirtinu, kad esu susipažinęs su teisinėmis pasekmėmis už melagingos informacijos teikimą, o mano teikiama informacija yra teisinga.

	Data

	Parašas




Informacijos apie pažeidimus pagal Lietuvos 
Respublikos pranešėjų apsaugos įstatymą Visagino 
savivaldybės administracijoje ir jos valdymo sričiai 
priklausančiose įstaigose teikimo tvarkos aprašo
2 priedas

(Konfidencialumo pasižadėjimo forma)



(Savivaldybės administracijos padalinio ir pareigų pavadinimas, vardas ir pavardė)

KONFIDENCIALUMO PASIŽADĖJIMAS

Nr. 	
(data)	


1.	Aš suprantu, kad, vykdydamas savo pareigas Visagino savivaldybės administracijoje, turėsiu prieigą prie informacijos apie asmenis, kuriems vadovaujantis Lietuvos Respublikos pranešėjų apsaugos įstatymo (toliau – Pranešėjų apsaugos įstatymas) nuostatomis taikomas reikalavimas užtikrinti konfidencialumą. Ši informacija Lietuvos Respublikos įstatymų nustatytais atvejais gali būti atskleista ar perduota tik įgaliotiems asmenims ar institucijoms.
2.	Aš žinau, kad konfidencialią informaciją sudaro asmens, Pranešėjų apsaugos įstatymo nustatyta tvarka pateikusio informaciją apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.
3.	Aš pasižadu užtikrinti konfidencialumą ir neatskleisti, neperduoti informacijos, kuriai pagal Pranešėjų apsaugos įstatymą taikomas reikalavimas užtikrinti konfidencialumą, nė vienam asmeniui, kuris nėra įgaliotas naudotis šia informacija, tiek įstaigos viduje, tiek už jos ribų. Taip pat pasižadu pranešti kompetentingam subjektui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui užtikrinti.
4.	Aš žinau, kad šis pasižadėjimas galios visą mano tarnybos, darbo santykių ar sutartinių santykių galiojimo laiką šioje įstaigoje, taip pat man perėjus dirbti į kitas pareigas arba pasibaigus tarnybos, darbo santykiams ar sutartiniams santykiams.
5.	Aš esu susipažinęs su Pranešėjų apsaugos įstatyme ir kituose teisės aktuose nustatytais pranešėjų apsaugos reikalavimais.
6.	Aš esu įspėtas, kad, pažeidus šį pasižadėjimą, man gali būti taikoma atsakomybė už Pranešėjų apsaugos įstatyme ir (ar) kituose teisės aktuose nustatytų pranešėjų apsaugos reikalavimų pažeidimą.


_____________________		__________________________
[bookmark: _GoBack](parašas)			          (vardas ir pavardė)

